ꯕꯦꯡꯒꯂꯤ ꯃꯌꯦꯛ:খম্লাংপা

খম্লাংপ অসী অলীপা কংলৈপাক্ (অরীবা মনীপুর)গী মীতৈ মী লাই তীনগী ৱারী অমদী মীতৈ লাইনীং (সনামহী লাইনীং)গী লাই নুপা অমনী । মহাক্ অসী য়োৎ থাং, লৈতৌ লৈখোৎ, সা তান্বা, অমদী সা লানগী খোয়ুম্ লাই অমনী । মহাক্ অসী কক্চীংদা মপুং ওইনা লাৎলী । মহাক্কী মথৌ অসী য়োৎ সুংবা অমদী অতৈ য়োৎ থাং খুৎসু খুৎলাই সেম্ সাবনী । খম্লাংপা থেনলোন্ কৌবা পুয়াদা লাই খম্লাংপগী তৌবা ঙম্বা মতীক্ ময়াই য়োৎ থাং সুংবা অমদী খুৎসু খুৎলাই সেম্ সাবগী মতাংদা মরীক্ চুম্না পল্লী ।

 সৈথাবা 
লাই খম্লাংপা অসী য়োৎ থাং লৈতৌ লৈখোৎ তৌদুনা লৈনুংদগী লৌথোক্লক্তুনা সুংদোক্পা অমদী খুৎসু খুৎলাই সেম্ সাবগী থৌ পাংই । মহাক্ অসী ইংবা চীক্পা তংদু লৈতাবা পুরক্ননবগীদমক্তা মীয়াম্না ইরাৎ থৌনীজনৈ । মহাক্ অসী অনা অয়েক্ অমদী সীবা নাবা পুম্নমক্তগী মীওইববু কন্বী ঙাক্পী হাইনসু লৌনৈ । মহাক্না লাই ফৎতবসীং অমদী ফৎতবা থৱাইসীংবু তান্থোক্ই হাইনসু লৈতৌ । মহাক্ অসী করীগুম্বদা ওমং লাইগী সীংদা চল্লী ।

কাংচৈলোল্ কৌবা পুয়াদা লাই খম্লাংপা অসী সগোল্ কাংজৈ (সকোল্ কাংচৈ) সান্নবা খোয়ুম্ লাইয়াম্সীংগী মনুংদগী অমনী হাইনা পল্লী ।

 ৱারী 
হৌরক্পগী ৱারীদা লাই খম্লাংপা অসী সলাইলেন্ সীতপগী হক্চাংদগী থোক্লক্ই হাইনা থাজনৈ । মহাক্ অসী সা তান্বা, লান্ তৌবা অমদী লৈতৌ লৈখোৎ তৌবা লাইনী হাইনা লৌনৈ । মহাক্না লাইরেম্বী হুইমু লৈমগা য়ুম্ পানমীন্নদুনা অমুতোন্ কৌবা মপারী অমা ফংজৈ । মসীগী মতুংদা লাই খম্লাংপনা কংলৈপাক্ থাদোক্তুনা মতম্ খরা তখেল্দা য়োৎ থাং থীরুবা ওইনা লৈরুই হাইনৈ । মহাক্না কংলৈপাক্তা হল্লক্পা মতম্দা কক্চীংদা লৈখী । কক্চীংগী মীয়াম্না মহাক্পু ইরাৎ থৌনীজনখী । কোন্না "কক্চীং হরাওব" হাইবা লাই হরাওবগী অনৌবা সক্লোন্ অমা সেম্গৎখী । মসীগী মতাংদা খম্লাংপা খুনকুম্লোন্ পুয়াদা পল্লী ।

অতোপ্পা ৱারীদা লাই খম্লাংপা অসী "খুমন্ হৈয়েল্ লৌপুক্" কৌবা মফম্দা লৈখী । কোন্না মহাক্না খেলাচীং কৌবা মফম্ অমদা লাক্খী । "ঙান্বা তেক্চা পাম্বা লাইহাৎ থৌব" কৌবা মীসক্ অমনা "ইরুম্ লাই তুবী কোক্লীং লেংব" কৌবা মীসক্ অমগী লু কক্খী । অদুনা লাই খম্লাংপনা লৈরীবা মফম্দু কোন্না কক্চীং খুল্লেন্ অমদী কক্চীং ৱাইরী কৌখী ।

লাই খম্লাংপা অসী খোয়ুম্ লাইয়াম্সীংনা সগোল্ কাংজৈ (সকোল্ কাংচৈ) সান্নবদা সরুক্ য়াখীবা লাই অমনী । সগোল্ কাংজৈ সান্নবগী থৌরম্ অসী লীনা ৱারীগী মতুংইন্না লাইগুম্না লাৎনরীবা পুৱারীদা পাল্লম্বা মীতৈ নীংথৌ নোংতা লাইলেন্ পাখংপগী সনা হাক্তক্তনী হাইনা লৌনৈ । মসী কাংজৈরোল্ কৌবা পুয়াদা পল্লী । মহাক্ অসী অৱাং থংবা পনাগী সান্নরোই ৭কী মনুংদগী অমনী । মহাক্কী পনা অদু লাই মারজীংনা লুচীংখী । অদুগা মহাক্কী পনাগী মাইয়োক্তা লৈরীবা খা পনা অসীনা লাই থাংচীংনা লুচীংখী ।
 ইরাৎপা অমদী লাইফম্সীং 
লাই খম্লাংপা অসী কক্চীং হরাওবা কুম্হৈদা অখন্নবা মফম্ কল্লী । কক্চীং হরাওবা অসী লাই হরাওবগী মখল্ ৪গী মনুংদগী অমনী ।

সমুলোইপা নীংথৌগী হাক্তক্তা খম্লাংপগী লাইসং কক্চীং খুল্লেন্দা সাখী । মতম্সীদা নাওরেম্ সাগৈনসু কক্চীং ৱাইরীদা খম্লাংপগী অতোপ্পা লাইসং অমা সাখী । কক্চীং খুল্লেন্দা লৈবা লাইসং অদুনা ময়াংলম্বম্ সাগৈনা য়েংসীল্লী । অদুগা কক্চীং ৱাইরীদা লৈবা লাইসং অদুনা নাওরেম্ সাগৈনা য়েংসীল্লী ।

 মমী সক্তম্সীং 

 মতেং লৌরক্ফম্ 

 লাইরীক্সীং 
 Khamlangba Erengba Puwaree Neinarol by Yaima, Lamgdum
 Kakching Haraoba by Meitei, Pukhrambam Bharat
 Kakching Haraoba Anisuba Saruk by Meitei, Pukhrambam Bharat
 অহেন্বা য়েংফম্সীং 

 Khamlangba_archive.org
ꯁꯅꯥꯃꯍꯤ ꯂꯥꯏꯅꯤꯡꯒꯤ ꯃꯅꯨꯡꯗ ꯂꯩꯕ ꯈꯣꯌꯨꯝ ꯂꯥꯏꯒꯤ ꯃꯤꯡꯂꯦꯟꯁꯤꯡ